Mission Assembly Elections : चिंचवडमध्ये तुषार कामठे यांच्या हाती राष्ट्रवादीची ‘तुतारी’; पिंपरीत शिवसेनेची ‘मशाल’

पिंपरी । विशेष प्रतिनिधी

राज्यात आगामी विधानसभा निवडणुकीच्या निमित्ताने सत्ताधारी महायुती आणि महाविकास आघाडीच्या जागावाटपाचा खल सुरू आहे. त्याच धर्तीवर पिंपरी-चिंचवडमध्ये महाविकास आघाडीच्या ‘‘उमेदवारांना कामाला लागा’’ अशा सूचना पक्षश्रेष्ठींनी दिल्या असून, उमेदवारांची निश्चिती जवळपास ‘फायनल’ झाली आहे. यामुळे राजकीय वतुर्ळात तर्कवितर्क लढवले जात आहेत.

पिंपरी-चिंचवडमध्ये राष्ट्रवादी शरद पवार गटाची ताकद मोठी आहे. किंबहुना, खासदार अमोल कोल्हे यांचा प्रभाव असलेल्या शहरात ‘‘तुतारी’’ च्या चिन्हावर लढण्यासाठी इच्छुकांची संख्या मोठी आहे. महायुतीमधील विद्यमान आमदारांमुळे उमेदवारीबाबत ‘स्पेस’ मिळणार नाही. त्यामुळे राष्ट्रवादी अजित पवार गट किंवा महायुतीमधून बंडखोरी करीत महाविकास आघाडी किंबहुना शरद पवार गटाकडून निवडणूक लढवण्यासाठी काही नेत्यांनी देव पाण्यात ठेवले आहेत. पण, ‘‘संघर्षाच्या काळात जे सोबत राहीले. त्यांनाच संधी’’ असे सूत्र दस्तुरखुद्द शरद पवार यांनी ठेवले आहे.

तसेच, ‘‘उमेदवारीसाठी इच्छुकांची गर्दी असली, तरी शरद पवार सांगतील ते धोरण आणि बांधतील ते तोरण’’ म्हणजेच पवार साहेब जो उमेदवार देतील तो ‘फायनल’ ’’ अशी जाहीर प्रतिक्रिया खासदार डॉ. अमोल कोल्हे यांनी प्रसारमाध्यमांशी बोलताना दिली आहे.

शहराच्या राजकारणातील ‘हॉट सिट’ असलेल्या चिंचवड विधानसभा मतदार संघातून राष्ट्रवादी शरद पवार गटाचे शहराध्यक्ष तुषार कामठे यांनी मोठी तयारी केली आहे. मतदार संघात वाढदिवसाच्या निमित्ताने ‘‘भावी आमदार’’ असे फ्लेक्स लावले आहेत. मात्र, पक्षाच्या संघर्षाच्या काळात दिलेली साथ आणि घेतलेली संघटनात्मक जबाबदारी याचे फलित म्हणून तुषार कामठे यांचे तिकीट फायनल झाले आहे. विशेष म्हणजे, शहरातील पदाधिकाऱ्यांच्या बैठकीत शरद पवार यांच्या शेजारी उजव्या बाजुला कामठे यांना विश्वासाने सोबत बसण्याची व्यवस्था केली जाते. त्यामुळे कामठे यांच्या उमेदवारीबाबत हा दाखला पुरेसा आहे.

दुसरीकडे, माजी नगरसेवक राहुल कलाटे आणि माजी विरोधी पक्षनेते नाना काटे, माजी नगरसेवक भाऊसाहेब भोईर असे मातब्बर नेतेसुद्धा महाविकास आघाडीच्या उमेदवारीसाठी प्रयत्न करीत आहेत.

सुलक्षणा शिलवंत यांना ‘कॉम्प्रमाईज’ करावे लागणार?

दरम्यान, चिंचवड मतदार संघातून तुषार कामठे यांना चिंचवडमधून उमेदवारी निश्चित झाल्यास, त्यांच्या राजकीय सहकारी माजी नगरसेविका सुलक्षणा शिलवंत यांना पिंपरीतील उमेदवारीवर ‘कॉम्प्रमाईज’ करावे लागणार आहे. वास्तविक, शिलवंत यांना प्रदेशाध्यक्ष जयंत पाटील यांनी तयारीला लागा, असे सांगितले आहे. मात्र, चिंचवडमधून तुषार कामठे आणि भोसरीमधून अजित गव्हाणे ‘तुतारी’च्या चिन्हावर लढणार आहेत. किंबहुना, गव्हाणे यांनी उमेदवारीसाठीच राष्ट्रवादी शरद पवार पक्षात प्रवेश केला आहे. शहरातील सर्वच उमेदवार ‘तुतारी’ चिन्हावर लढल्यास शिवसेना ठाकरे गट आणि काँग्रेसमधील अस्वस्थता उफाळून येण्याची भिती आहे. त्यामुळे ‘पॉलिटिकल बॅलन्स’ साधण्यासाठी पिंपरी ‘मशाल’ आणि चिंचवड व भोसरी ‘तुतारी’ असा ‘फॉर्म्युला’ निश्चित करण्यात येईल. या सर्व राजकीय रस्सीखेचमध्ये सुलक्षणा शिलवंत यांना २०१९ प्रमाणे पुन्हा एकदा ‘क्रॉम्पमाईज’ करावे लागेल, असे निरीक्षण राजकीय जाणकारांनी नोंदवले आहे.